PIIBEL ARMSAKS
Suurel reedel oli Kolgatal püsti kolm risti.
Luukas jutustab:
"Aga ka kaks muud kurjategijat viidi hukkamisele koos temaga
Kui nad tulid paika, mida hüütakse Pealuuks,
siis nad lõid Jeesuse sinna risti, samuti kurjategijad
- ühe temast paremale, teise vasemale."
Pisisulisid Rooma keisririigis nii karmilt ei karistatud.
Jeesusega koos ristinaelutatud röövlid pidid olema mõrvarid.
Nüüd oli hilja kahetseda.
Kunagi olid need mehed selgete silmadega poisikesed.
Mis juhtus?
Mis sundis neid kõndima teed, mis sai nii hirmsa lõpu?
Poiste allakäiku ei hoidnud ära ei ema palved ega isa ähvardus.
Nende vanemate valu võib vaid ette kujutada.
Mis vea nad lastekasvatamises tegid?
Kas mässava pojaga oleks tulnud olla karmim või leebem?
Kas usukasvatusse oleks pidanud rohkem panustama?
Kui oled näinud, kuidas noor inimene läheb libedale teele,
siis tead neid küsimusi väga hästi.
Röövlid elasid vägivaldses maailmas,
kus nõrkust ei näidatud välja ega palutud andeks.
Seal valitses julm seadus -
löö, enne kui lüüakse sind,
löö vastasest kõvemini.
Mehed olid jõudnud oma teekonna lõppu.
Neid ootas veel vaid hirmus surm, mis võis venida mitu päeva.
Käes ja jalgades olevad naelad võtsid neilt teadvuse.
Mehed pidid püüdma end tugevaks teha,
et suudaksid valu taluda.
Tuli sõimata ristinaelutajaid ja risti all jõllitajaid.
Järsku köitis nende tähelepanu keskmine rist
ja sinna naelutatud mees.
Sealt ei tulnud ühtki sõimusõna.
Mis nüüd? Ta hoopis palvetas.
Milline palve!
"Isa, anna neile andeks,
sest nad ei tea, mida nad teevad."
Midagi sellist polnud röövlid eales kuulnud.
Kas sina suudad oma vaenlase pärast palvetada?
"Isa, anna talle andeks,
sest ta ei teadnud, mida ta mulle siis ja siis tegi."
Kibedusest ja vihast pääseb ainult sellise palvega.
Üks röövlitest naeris Jeesuse sõnade üle
ja pidas seda hädavarese sonimiseks.
Aga teine ütles endamisi,
võib-olla esimest korda elus:
"Aga mis siis, kui minagi oleksin elanud sedamoodi.
Kui ma poleks vastanud hoobile hoobiga,
vaid palvega.
Siis ma ei peaks mõrvari surma surema
ja minema põrgusse."
Võib-olla olid röövlid Jeesusest midagi varem kuulnud.
Ristil rippudes nad kuulsid, mida inimesed Temast rääkisid.
Ülemad irvitasid:
"Muid ta on aidanud, aidaku iseennast,
kui ta on see äravalitu, Jumala Messias!"
Teine röövel imestas:
"Kas Jeesuse vaenlastel pole muud Tema kohta öelda?"
Võib-olla Ta suutis teisi seepärast aidata,
et Ta keeldus ennast aitamast.
Rooma sõdurid nimetasid Teda pilgates kuningaks.
Tema peatsisse oli kolmes keeles kirjutatud:
"Naatsareti Jeesus, juutide kuningas."
Üks röövlitest mõtles endamisi:
"Võib-olla on see mees tõesti kuningas, Taaveti ja Jumala Poeg.
Miks muidu Ta oleks Jumalat oma Isaks kutsunud?
Temast kiirgab sellist armastust nagu ma iial pole veel näinud."
Ristilööduil oli raske hingata.
Janu piinas, päike paistis lagipähe.
Alastiolek oli häbiasi.
Rääkimine tekitas suurt valu.
Nad pidid iga sõna jaoks toetuma oma jalgadele,
millest olid naelad läbi löödud.
Üks röövlitest kasutas kogu oma jõudu Jeesuse pilkamiseks.
Luukas räägib:
"Üks ristil rippuvaist kurjategijaist teotas Jeesust:
"Eks sa ole Messias? Päästa siis iseennast ja meid!"
Mõlemad mehed olid sama kurjad.
Mõlemad mehed nägid Jeesuse tegusid ja sõnu
sama lähedalt.
Mõlemal oli võrdne võimalus pääseda.
Miks ainult A pääses ja B lasi võimaluse käest?
Kuna B ei tahtnud tunnistada oma süüd.
Ta ei tulnud Jeesuse juurde oma patuga.
Vastupidi, ta pilkas enda kõrval rippuvat Päästjat
nõrkuse pärast.
Röövel A kasutas oma jõudu Jeesuse kaitsmiseks.
Ta ütles ühe sõna haaval,
toetudes naeltega läbistatud jalgadele:
"Kas sinagi ei karda Jumalat,
kuna sa ise oled ju sama karistuse all?"
Kellega võrreldes sama karistust?
Kas Jumalaga?
Kas mõrvar uskus tõesti, et tema kõrval ripub taeva Jumal?
Röövel jätkas:
"Meie küll õigusega,
sest me saame kätte, mis meie teod on väärt."
Selles kurjas maailmas on see väga harv ülestunnistus.
Nii vähe on inimesi, kes tunnistavad,
et nad kannatavad oma tegude tagajärjel.
Üksikud vangid tunnistavad, et neile määratud karistus oli õige.
Võib-olla röövel A polnud seda varem kunagi tunnistanud.
Jeesust vaadates sai ta aru, et ta oleks võinud teisiti elada.
A nägi selgelt seda, kui paljud olid tema tõttu kannatanud.
Ta oli oma sõpru lapsena kiusanud ja nendega kakelnud.
Lõpuks tappis ta külmavereliselt Jumala loodud inimesi.
Ta ei saanud neid kunagi ellu äratada.
Mõrvatute omaksed pidid palju kannatama.
Ka tema enda omaksed.
Põrgu oli temasarnasele jõhkardile paras koht.
Nii mõtles A.
See oli otsustav erinevus kahe röövli vahel.
Üks tunnistas pattu, teine mitte.
Sellepärast üks pääses, teine mitte.
Hea vaataja, kumb sina oled?
Kas tunnistad, et oled teinud halba mitmele inimesele?
Kas tunnistad, et mõni kannatus su elus
on su enda süü?
Suurel reedel ei julgenud keegi välja öelda,
et Jeesus kannatas süütult.
Ükski jünger ei asunud Teda kaitsma.
Ükski tervendatu ei kuulutanud sõnagi Tervendaja kaitseks.
Ainult röövel tegi seda.
Ta julges välja öelda tõde, kuna tal polnud enam midagi kaotada.
"See mees pole teinud midagi halba."
Siis pööras röövel oma näo keskmise risti poole
ja tegi lühikese palve:
"Jeesus, mõtle minu peale, kui sa tuled oma kuningriiki!"
Sel päeval oli maailmas vaid üks inimene,
kes sai aru, et Jeesus on kuningas.
Kui Jeesus sureb, siis Teda ootab troon.
Kõik teised inimesed arvasid, et ristisurm on märk kaotusest.
Ainult röövel nägi, et okaskroon oli kuningaks oleku tunnus.
"Jeesus, mõtle mu peale, kui sa tuled oma kuningriiki!"
Röövel ei julgenud paluda pääsemist Tema kuningriiki.
Selle jaoks ta oli enda arvates liiga halb.
Talle piisas sellestki,
kui kuningas meenutab teda oma trooni peal.
See lohutaks teda, kui ta kannatab põrgutules.
Meidki lohutaks see teadmine,
et armastatud inimene mäletab meist head.
Usk on see, et me tuleme oma patuga Jeesuse juurde.
Seda kurjategija tegigi.
Järsku kuulis ta kõrvalolevalt ristilt imelisi sõnu:
"Tõesti, ma ütlen sulle,
juba täna oled sa koos minuga paradiisis."
Kas paradiisis?
Röövel ei suutnud oma kõrvu uskuda.
Ta muutus nii rõõmsaks,
et seda ei saanud sõnadega kirjeldada.
"Kas ma ei lähegi põrgusse?
Kas ma tõesti pääsen imelisse Eedeni aeda?
Tema, mõrvar.
Ja veel koos imelise Jeesusega!"
Röövli iga järelejäänud hetk oli täis suurt füüsilist valu,
aga samal ajal ka kirjeldamatut õnne.
Tema kõrval oli esimest korda üks tõeline sõber.
Sõber, kes kannatas sama valu, mis temagi.
See, kes teadis täpselt tema kurjust,
aga andis andeks ja armastas teda sellisena nagu ta oli.
Valu sai varsti läbi.
Paradiisi mindi veel samal päeval.
Päike loojus.
"Kui veel vaid paar minutit ära kannataks,
saabuks igavene rõõm."
Miks Jeesus lubas tal minna paradiisi, mitte taevasse?
Kuna taevas on uuesti loodud paradiis.
Röövlil oleks keeruline taevast ette kujutada,
aga paradiisi ta teadis piiblijuttude järgi.
Seal olid imelised puud ja jõed.
Seal polnud enam pattu,
häbi ega leina.
Ei olnud üksindust ega surma.
Seal saab kõndida koos oma uue sõbraga -
kuningas Jeesusega.
Röövlile tuli meelde, et paradiiisiväravat valvab keerub,
põlev mõõk käes.
Patustel polnud sinna ligipääsu.
"Kuidas saaks paradiisivärav avaneda temale, mõrvarile?"
Mingil moel röövel mõistis,
et Jeesus avab selle ta jaoks oma surmaga.
Keerubi mõõk torkaks ristil rippuva Jeesuse südamesse
ja siis see pandi mõõgatuppe.
Hea vaataja, paradiisivärav on ka sinu ees lahti.
Ükskõik, kui suur patune sa ka ei oleks.
Kõik patud lepitati suurel reedel Kolgatal.
Kõik, absoluutselt kõik,
alates halvaks lapsevanemaks olemisest.
Aga mis siis, kui röövli ema seisis risti kõrval tol päeval?
Kui lootust enam polnud, siis ta sai uue lootuse.
Tema murelaps läks ikkagi paradiisi.
See teadmine parandas ema südamehaavad.
Jeesuse ja röövli vestlus kandus sugulasteni.
Kas suguvõsa sai peale seda kõike olla veel Jeesusesse uskumata?
Kindlasti mitte.
Ühe pereliikme patud päästsid ära teised liikmed.
Sel moel pööras Issand mõrvari elus halva heaks.
Kui röövel poleks ristil rippunud, poleks ta Jeesust kohanud.
Kui tema patud poleks olnud nii hirmsad,
siis tema tunnistus poleks olnud nii mõjus.
Lugematu hulk patuseid
on julgenud viimasel hetkel usaldada Jumala armu
ainult seetõttu, et nad kuulsid seda piiblijuttu.
Kas pole tore, et kohtame seda meest uues paradiisis!
Kas pole traagiline, et seda teist röövlit seal pole!
Vaata seda lugu ka minu kodulehelt www.ilosanomapiiri.fi
Soovides toetada TV7 tööd, võid helistada 900 1777 (7 eur). Aitäh!
Tõlge: Külli Kuusk